CELEX: 
Language: lt
Date: 2021-05-31 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Europos Parlamento ir Tarybos reglamento (ES) 2018/956 nuostatos dėl valstybių narių stebėtinų ir teiktinų duomenų apie naujas sunkiąsias transporto priemones

AIŠKINAMASIS MEMORANDUMAS
            
            
               DELEGUOTOJO AKTO BENDROSIOS APLINKYBĖS
            
            
               Šiuo deleguotuoju aktu Reglamento (ES) 2018/956 I priedas iš dalies keičiamas taip, kad valstybės narės kasmet Komisijai teiktų naujai įregistruotų sunkiųjų transporto priemonių atitikties liudijimo 51 įraše nurodytą informaciją. Ši informacija reikalinga tam, kad būtų žinoma, kurios sunkiosios transporto priemonės įregistruotos kaip specialiosios paskirties transporto priemonės, apibrėžtos Reglamento (ES) 2018/858 I priedo A dalies 2.2 punkte, o to reikia norint pagal Reglamentą (ES) 2019/1242 nustatyti gamintojų vidutinį savitąjį išmetamo CO2 kiekį.
            
            
               KONSULTACIJOS PRIEŠ PRIIMANT AKTĄ
            
            
               Komisija su suinteresuotosiomis šalimis konsultavosi šiais būdais:
            
            
               (a)surengė 4 savaites (nuo 2021 m. vasario 18 d. iki kovo 18 d.) trukusias viešas internetines konsultacijas geresnio reglamentavimo portale „Išsakykite savo nuomonę“ ir per jas gavo vieną pastabą, kurioje augalinis aliejus buvo išgirtas kaip alternatyva iškastiniam dyzeliniam kurui;
            
            
               (b)2021 m. vasario 23 d. konsultavosi su motorinių transporto priemonių išmetamo CO2 ekspertų grupe, kurioje dalyvavo valstybių narių institucijų, transporto priemonių gamintojų, tiekėjų ir NVO atstovai.
            
            
               DELEGUOTOJO AKTO TEISINIAI ASPEKTAI
            
            
               Įgaliojimai priimti šį deleguotąjį aktą Komisijai suteikti Reglamento (ES) 2018/956 11 straipsnio 1 dalies a punktu.
            
            
            
               KOMISIJOS DELEGUOTASIS REGLAMENTAS (ES) …/...
            
            
               2021 05 31
            
            
               kuriuo iš dalies keičiamos Europos Parlamento ir Tarybos reglamento (ES) 2018/956 nuostatos dėl valstybių narių stebėtinų ir teiktinų duomenų apie naujas sunkiąsias transporto priemones 
                  
               
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2018 m. birželio 28 d. Europos Parlamento ir Tarybos reglamentą (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo
                  1
               , ypač į jo 11 straipsnio 1 dalies a punktą,
            
            
               kadangi:
            
            
               (1)siekiant atlikti išsamią analizę pagal Reglamento (ES) 2018/956 10 straipsnį, būtina surinkti duomenis apie tai, kurios sunkiosios transporto priemonės įregistruotos kaip specialiosios paskirties transporto priemonės, apibrėžtos Europos Parlamento ir Tarybos reglamento (ES) 2018/858
                  2
                I priedo A dalies 2.2 punkte, ir pagal Europos Parlamento ir Tarybos reglamentą (ES) 2019/1242
                  3
                nustatyti gamintojų vidutinį savitąjį išmetamo CO2 kiekį. 
            
         
         
            
               (2)Tokie duomenys įrašomi į naujai registruojamos sunkiosios transporto priemonės atitikties liudijimo 51 poziciją. Todėl būtina pakoreguoti duomenų, kuriuos turi stebėti ir teikti valstybės narės, teikimo reikalavimus, nustatytus Reglamento (ES) 2018/956 I priedo A dalyje;
            
            
               (3)todėl Reglamentas (ES) 2018/956 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
            
            
               1 straipsnis 
                  Reglamento (ES) 2018/956 pakeitimas
            
            
               Reglamento (ES) 2018/956 I priedo A dalis papildoma šiuo o punktu:
            
            
               „o) iki 2021 m. birželio 30 d. įregistruotų specialiosios paskirties transporto priemonių atveju – kai turimas, o nuo 2021 m. liepos 1 d. visais atvejais – jų žymėjimas, kaip nurodyta atitikties liudijimo 51 įraše.“.
            
            
               2 straipsnis 
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 05 31
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 173, 2018 7 9, p. 1.
               
               
                  
                     (2)
                  
                        2018 m. gegužės 30 d. Europos Parlamento ir Tarybos reglamentas (ES) 2018/858 dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (OL L 151, 2018 6 14, p. 1).
               
               
                  
                     (3)
                  
                        2019 m. birželio 20 d. Europos Parlamento ir Tarybos reglamentas (ES) 2019/1242, kuriuo nustatomi naujų sunkiųjų transporto priemonių išmetamo CO2 kiekio standartai ir iš dalies keičiami Europos Parlamento ir Tarybos reglamentai (EB) Nr. 595/2009 ir (ES) 2018/956 bei Tarybos direktyva 96/53/EB (OL L 198, 2019 7 25, p. 202).